

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: [hivatal@telki.hu](mailto:hivatal@telki.hu)

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2024. október 14.-i alakuló ülésére**

**Napirend tárgya:**

**Tájékoztató az alakuló ülést követő képviselői kötelezettségekről**

**A napirendet tárgyaló ülés dátuma**: **2024.10.14.**

**A napirendet tárgyaló ülés:** **Képviselő-testület**

**Előterjesztő:** **dr. Lack Mónika jegyző**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** /zárt

**A napirendet tárgyaló ülés típusa:** **rendes** **/** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1. Előzmények, különösen az adott tárgykörben hozott korábbi testületi döntések és azok végrehajtásának állása:**

**2. Jogszabályi hivatkozások**: Magyarország helyi önkormányzatokról szóló 2011. évi CLXXXIX. törvény

**3.Költségkihatások és egyéb szükséges feltételeket, illetve megteremtésük javasolt forrásai:**

Mindenkori költségvetési források

**4. Tényállás bemutatása:**

Az alábbi jegyzői tájékoztató összefoglalja azokat a kötelező feladatokat, amelyeknek a képviselő-testület megalakulását követően határidővel eleget kell tennie a képviselőknek.

**1.Vagyonnyilatkozat-tételi kötelezettségre történő felhívás**

A települési képviselő, polgármester, alpolgármester vagyonnyilatkozatot köteles tenni a Magyarország helyi önkormányzatairól szóló 2011.évi CLXXXIX. törvény ( továbbiakban: Mötv. ) 39. §-a alapján, mely kötelezettségének a megválasztásától, majd ezt követően minden év január 1-jétől számított 30 napon belül - az adott időszakra vonatkozó vagyonnyilatkozati dokumentumok kitöltésével - köteles eleget tenni.

A vagyonnyilatkozat tételt elmulasztó képviselő nem jogosult részt venni a képviselő-testület munkájában, nem rendelkezik szavazati joggal, a képviselő-testület ülésein csak egyszerű jelenlévő állampolgárnak minősül tanácskozási jog vagy egyéb további jogosítvány nélkül.

Nem gyakorolhatja az Mötv. 32. S (2) bekezdésében felsorolt jogosítványait sem. A képviselőtestület ülésére azonban meg kell hívni, tekintettel arra, hogy képviselői megbízatása a mulasztással nem szűnik meg.

Nem jogosult a helyi önkormányzat rendeletében megállapított tiszteletdíjra és természetbeni juttatásra, költségtérítést nem kaphat.

A polgármester, alpolgármester tekintetében az önkormányzati képviselők esetében leírtak alkalmazandók függetlenül attól, hogy társadalmi megbízatásban vagy főállásban töltik be a tisztséget.

Az önkormányzati képviselő saját vagyonnyilatkozatához attól elkülönítve csatolni köteles a vele közös háztartásban élő házas- vagy élettársának, valamint gyermekének a vagyonnyilatkozatát.

Az önkormányzati képviselő hozzátartozójának vagyonnyilatkozata nem nyilvános. (ezért azt zárt borítékban kérjük leadni)

A vagyonnyilatkozatot a Szervezeti és Működési szabályzatban erre kijelölt bizottság tartja nyilván és ellenőrzi.

Az önkormányzati képviselő vagyonnyilatkozata - az ellenőrzéshez szolgáltatott azonosító adatok kivételével - közérdekből nyilvános.

Az önkormányzati képviselő és hozzátartozója tárgyévben tett vagyonnyilatkozatának benyújtását követően, az előző évre vonatkozó vagyonnyilatkozatukat a vagyonnyilatkozat-vizsgáló bizottság a képviselőnek visszaadja.

Az önkormányzati képviselő hozzátartozójának nyilatkozata nem nyilvános, abba csak a vagyonnyilatkozat vizsgáló bizottság tagjai tekinthetnek be az ellenőrzés céljából.

## **Köztartozásmentes adózói adatbázisba történő felvételről szóló felhívás**

Az Mötv. 38. § (4) bekezdése értelmében minden települési képviselőnek a megválasztásától számított 30 napon belül kérelmeznie kell felvételét a köztartozásmentes adózói adatbázisba.

Az adatbázisba történő felvétel megtörténtét a képviselőnek igazolnia kell. Ennek tényét a képviselő-testület üléséről készült jegyzőkönyvben legkésőbb december 31-ig szerepeltetni kell.

Az adatbázisba történő felvétel iránti kérelem kizárólag elektronikus úton, a KOMA elnevezésű nyomtatványon nyújtható be a NAV általános nyomtatványkitöltő programjának (ÁNYK) használatával.

A benyújtáshoz ügyfélkapus regisztráció szükséges. Az ügyfélkapus regisztráció a Kormányhivatal bármely járási hivatalában, valamint az állami adóhatósági központi ügyfélszolgálatain kezdeményezhető.

A KOMA nyomtatvány elektronikus beküldése esetén a hónap utolsó napjáig beérkezett kérelem alapján legkorábban a beadást követő hónap 10. napjáig lehet bekerülni az adatbázisba.

A képviselő felelős az Mötv-ben számára előírt határidő megtartásáért, az igazolásnak a képviselő-testület részére történő átadásáért.

**Képviselői képzésen való részvétei kötelezettség**

Az Mötv. 32. §.. (2) bekezdés j) pontja alapján az eskütételt követő három hónapon belül az önkormányzati képviselőknek részt kell venniük a kormányhivatal által szervezett képviselői képzésen.

Az Mötv. hivatkozott rendelkezésében előírt képzéseket már nem személyes jelenlétet igénylő előadások keretében szervezi a Pest Vármegyei Kormányhivatal.

A képzés időpontjáról és programjáról a későbbiekben kap az önkormányzat tájékoztatást.

A jegyző az érintett képviselők nevéről az alakuló ülést követő három napon belül tájékoztatja a Pest Vármegyei Kormányhivatalt.

**Az önkormányzat Gazdasági programjának elkészítése**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv,) 116. §. az alábbiak szerint rendelkezik:

*,,(1) A képviselő-testület hosszú távú fejlesztési elképzeléseit gazdasági programban, fejlesztési tervben* *rögzíti, melynek elkészítéséért a helyi önkormányzat felelős.*

*(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.*

*(3) A gazdasági program, fejlesztési terv helyi szinten meghatározza mindazokat a célkitúzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.*

*(4)A gazdasági program, fejlesztési terv - a megyei területfejlesztési elképzelésekkel összhangban tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.*

*(5) A gazdasági programot, fejlesztési tervet a képviselő-testület az alakuló ülését követő hat hónapon belül fogadja el. Ha a meglévő gazdasági program, fejlesztési terv az előző ciklusidón túlnyúló, úgy azt az újonnan megválasztott képviselő-testület az alakuló ülését követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.,,*

A képviselő-testületnek tehát hat hónapja van a gazdasági program megalkotására.

Telki, 2024. október 7.

dr. Lack Mónika

jegyző